Vispārīga informācija

Programma “Fiscalis 2020” tika izveidota ar Eiropas Parlamenta un Padomes 2013. gada 11. decembra Regulu (ES) Nr. 1286/2013, ar ko izveido rīcības programmu, kuras mērķis ir “uzlabot nodokļu sistēmu pienācīgu darbību iekšējā tirgū, veicinot sadarbību starp iesaistītajām valstīm, to nodokļu iestādēm un to ierēdņiem”. Programma īstenota, pamatojoties uz iepriekšējām līdzīgām programmām. No 2014. gada līdz 2020. gadam tā bija viens no galvenajiem instrumentiem, ko izmantoja, lai atbalstītu Eiropas Savienības (ES) tiesību aktu saskaņotu īstenošanu nodokļu jomā un cīņu pret krāpšanu nodokļu jomā, pret izvairīšanos no nodokļu maksāšanas un pret nodokļu agresīvu plānošanu, nodrošinot informācijas apmaiņu, atbalstot administratīvo sadarbību un uzlabojot iesaistīto valstu administratīvās spējas.

Saskaņā ar regulas 17. pantu Komisija ar neatkarīgu ārējo vērtētāju palīdzību veica pētījumu, lai pamatotu programmas galīgo izvērtējumu, tāpat kā tas tika darīts ar vidusposma izvērtējumu. Detalizēti izvērtējuma rezultāti izklāstīti šim ziņojumam pievienotajā dienestu darba dokumentā un ir šā ziņojuma pamatā. Galīgā izvērtējuma mērķis ir novērtēt programmas darbības rezultātus laikposmā no 2014. gada līdz 2020. gadam un to, cik lielā mērā sasniegtie rezultāti būs noturīgi ilgtermiņā. Izvērtējums aptver programmas darbības gadus (2014–2020) un ietver 2018. gadā veiktā vidusposma izvērtējuma konstatējumus. Galīgajā izvērtējumā novērtēts, cik lielā mērā šie konstatējumi tika īstenoti un sekmēja uzlabojumus. Izvērtējums aptvēra visas iesaistītās valstis, t. i., ES dalībvalstis, kandidātvalstis (Albāniju, Ziemeļmaķedoniju, Melnkalni, Serbiju un Turciju) un potenciālās kandidātvalstis (Bosniju un Hercegovinu un Kosovu*). Izvērtējumā ņemts vērā viss finansēto un pārvaldības darbību klāsts un visas attiecīgās ieinteresētās personas (valstu administrācijas, Komisijas dienesti un ekonomikas dalībnieki) no visām iesaistītajām valstīm.

Pašreizējā ziņojuma mērķis ir iepazīstināt ar galīgā izvērtējuma rezultātiem par: i) rezultativitāti, t. i., cik lielā mērā programma sasniegusi savu mērķi, ii) efektivitāti, t. i., cik lielā mērā programma sasniegusi savu mērķi attiecībā pret izmantotajiem resursiem, iii) programmas saskaņotību ar plašākām ES politikām un prioritātēm, iv) šīs ES līmeņa intervences pievienoto vērtību un tās ietekmi, kā arī v) programmas atbilstību.

1.Rezultativitāte: cik lielā mērā programma sasniegusi savu mērķi

Programmas mērķis ir atbalstīt nodokļu sistēmu pienācīgu darbību iekšējā tirgū, nodrošinot informācijas apmaiņu, atbalstot administratīvo sadarbību un uzlabojot iesaistīto valstu administratīvās spējas, kas savukārt var atbalstīt ES tiesību aktu saskaņotu īstenošanu nodokļu jomā un cīņu pret krāpšanu nodokļu jomā, pret izvairīšanos no nodokļu maksāšanas un pret nodokļu agresīvu plānošanu.

Izvērtējuma ietvaros savāktie pierādījumi apstiprināja, ka programma “Fiscalis 2020” bija galvenais instruments, kas atbalstīja šo mērķu sasniegšanu. Programma ir bijusi būtiska, lai: a) sekmētu tādu Eiropas informācijas sistēmu (EIS) izstrādi un darbību, kas, standartizējot un vienkāršojot procedūras, nodrošina kopēju/saskaņotu pamatu automātiskai un drošai informācijas apmaiņai, b) nodrošinātu plašu tādu kopīgu darbību klāstu, kas rada kopdarbības vidi, kurā iestādes sadarbojas, apmainās zināšanām un nosaka paraugpraksi attiecībā uz administratīvajām procedūrām un pamatnostādnēm, ES tiesību aktiem un IT sistēmām, un c) nodrošinātu apmācību, kas uzlabo personāla prasmes, kompetences un administratīvās spējas.

Tādējādi programma veicināja cīņu pret krāpšanu nodokļu jomā, pret izvairīšanos no nodokļu maksāšanas un pret nodokļu agresīvu plānošanu, jo “Fiscalis” finansētās IT infrastruktūras un IT sistēmu nodrošinātās informācijas kvalitāte un apjoms ļāva veikt pārrobežu pārbaudes, kurās atklāja iespējamus krāpnieciskus darījumus, radot pamatu iestāžu kopīgai darbībai. Aptaujātās personas arī teica, ka EIS nodrošinātā automātiskā informācijas apmaiņa atturēja no krāpnieciskas darbības un tādējādi palīdzēja cīnīties pret krāpšanu nodokļu jomā, izvairīšanos no nodokļu maksāšanas un nodokļu agresīvu plānošanu. EIS arī samazināja atbilstības nodrošināšanas izmaksas un palielināja ekonomikas dalībnieku juridisko noteiktību, palielinot nodokļu maksātāju vispārējo atbilstību un ļaujot iestādēm un ekonomikas dalībniekiem samazināt laiku un resursus, kas vajadzīgi to darbību veikšanai. Turklāt aptuveni 44 % no visiem iesniegtajiem kopīgas darbības priekšlikumiem bija saistīti ar cīņu pret krāpšanu nodokļu jomā, pret izvairīšanos no nodokļu maksāšanas un pret nodokļu agresīvu plānošanu. Gadījumu izpēte liecina, ka programma “Fiscalis” tādējādi, iespējams, ir veicinājusi papildu nodokļu ieņēmumus.

Gan nodokļu iestāžu, gan ekonomikas dalībnieku vidū programma sekmēja arī labāku un kopīgu izpratni par ES nodokļu tiesībām, veicinot to vienmērīgāku un saskaņotāku īstenošanu. Kopīgas darbības un apmācības moduļi, kas tieši paredzēti Savienības nodokļu tiesību aktu izpratnes un īstenošanas uzlabošanai, tika uzskatīti par ļoti lietderīgiem un sasniedza plānoto rezultātu. Plašākā nozīmē programma ir radījusi arī uzticēšanos starp ierēdņiem, veicinot apmaiņu, kas turpinājās arī pēc konkrētās programmas darbībām. Kopumā tas sekmēja nodokļu sistēmu pareizu darbību ES.

Jānorāda, ka aptaujātās trešās valstis arī atzinīgi novērtēja kopīgās darbības tīklošanās iespēju radīšanai, taču uzskatīja, ka tās nepietiekami apmierina to vajadzības, jo darbībās prioritāte ir piešķirta ES valstīm un tās koncentrējas uz EIS, kurām kandidātvalstis nevar piekļūt.

2.Efektivitāte: cik lielā mērā programma sasniegusi savu mērķi attiecībā pret izmantotajiem resursiem

Novērtējot efektivitāti, ārējā pētījumā noskaidrots, cik lielā mērā programmas resursi ir sasnieguši plānotos rezultātus ar viszemākajām izmaksām. Tika mēģināts aplēst izmaksas un ieguvumus un, ja iespējams, tos izteikt naudas izteiksmē. Kamēr izmaksas ir pieejamas, ieguvumus ir grūtāk kvantitatīvi novērtēt. Ieguvumu definīcija tika noteikta arī pārrunās ar programmā ieinteresētajām personām.

Programmas “Fiscalis 2020” satvarā laikposmam no 2014. gada līdz 2020. gadam tika piešķirts budžets aptuveni 222 miljonu EUR apmērā. Aptuveni 75 % no budžeta ir izlietoti nodokļu vajadzībām paredzēto EIS izstrādei, uzturēšanai un darbībai (168 miljoni EUR). Turklāt dalībvalstīm radās arī izmaksas par EIS valsts komponentu iegādi, izstrādi, uzstādīšanu, uzturēšanu un ikdienas darbību. Citas ieinteresētās personas (piemēram, uzņēmumi, finanšu iestādes) var netieši radīt izmaksas šīm sistēmām. Šī kopīgā IT infrastruktūra un sistēmas nepārprotami ir resursietilpīgas. Tomēr tās ir neaizstājamas nodokļu administrāciju ikdienas darbā un sniedz virkni ieguvumu visās to darbības jomās. Gadījumu izpēte, kas tika veikta kā daļa no šā izvērtējuma, atklāja konkrētus piemērus par ieguvumiem, kas atsver konkrēto sistēmu izmaksas. EIS ir standartizējušas un vienkāršojušas procedūras, samazinājušas administratīvo slogu iestādēm un uzņēmumiem, samazinājušas atbilstības nodrošināšanas izmaksas uzņēmumiem un palīdzējušas atklāt iespējamus krāpnieciskus darījumus. Izstrādājot un izmantojot EIS kopīgos komponentus, šī ES līmeņa programma ir radījusi būtiskus apjomradītus ietaupījumus, nodrošinājusi sadarbspēju un novērsusi dalībvalstu centienu dublēšanos. Tā rezultātā EIS sekmēja drošu informācijas apmaiņu, atbalstīja administratīvo sadarbību un administratīvās spējas, veicinot ES nodokļu tiesību aktu rezultatīvāku ieviešanu un konsekventu piemērošanu, kā arī cīņu pret krāpšanu nodokļu jomā, pret izvairīšanos no nodokļu maksāšanas un pret nodokļu agresīvu plānošanu. Izvērtējums radīja vispārēju pozitīvu priekšstatu par to efektivitāti.

Programma “Fiscalis 2020” dažādām kopīgām darbībām sniedza finansiālu atbalstu, kas veidoja aptuveni 33 miljonus EUR (15 % no visa programmas finansējuma). Pamatojoties uz aptauju rezultātiem, izvērtējumā atzīts, ka kopīgās darbības kopumā ir devušas lielu ieguldījumu programmas mērķu sasniegšanā. Kopīgās darbības ietvēra seminārus, darbseminārus, projektu grupas, divpusējas vai daudzpusējas kontroles, citus administratīvās sadarbības pasākumus, darba vizītes, atrašanos administratīvos birojos un līdzdalību administratīvās procedūrās, spēju veidošanas pasākumus un ekspertu grupas. Kā minēts, kopumā piedalījās vairāk nekā 30 000 dalībnieku. Izņemot ekspertu grupu gadījumā, lai nodrošinātu visu iesaistīto valstu piedalīšanos, bija iespējams atlīdzināt — ja tas nepieciešams “Fiscalis 2020” mērķu pilnīgai sasniegšanai — 100 % no attaisnotajiem ceļa un uzturēšanās izdevumiem, izdevumiem, kas saistīti ar pasākumu organizēšanu, un dienas naudām. Visu veidu kopīgo darbību (izņemot ekspertu grupu) gadījumā vienas darbības vidējās izmaksas uz vienu dalībnieku visā periodā saglabājās samērā stabilas, pēdējos gados kopumā nedaudz samazinoties, kas, iespējams, varētu liecināt par efektivitātes uzlabošanos. Programmas “Fiscalis” regulārās aptaujas rezultāti bija pārsvarā pozitīvi, kas liecina, ka iesaistītās personas no darbībām saņem lielus ieguvumus. Vairums nodokļu iestāžu piekrita, ka ieguvumi pārsniedz izmaksas. Apsverot izmaksas attiecībā pret sasniegtajiem rezultātiem, kopīgo darbību ieguldījumi tika uzskatīti par vērtīgiem un izmaksefektīviem. Programma “Fiscalis 2020” neatlīdzināja pilnībā dalību ekspertu grupās (ceļa un uzturēšanās izdevumi tika atlīdzināti pilnībā, savukārt personāla izmaksas tika segtas tikai 50 % apmērā). Tomēr šīm ekspertu grupām bija būtiska nozīme, izstrādājot atsevišķas “Fiscalis” IT sistēmas, kuras bez šīm grupām varētu nepastāvēt. Šīs grupas deva dalībvalstīm iespēju apvienot resursus un kompetenci, nevis rīkoties atsevišķi. Līdz ar to tās bija diezgan izmaksefektīvas. Visumā kopīgās darbības ir uzlabojušas administratīvo sadarbību un spējas, kā arī uzlabojušas darba attiecības starp dalībniekiem. Tās ir palīdzējušas apmainīties ar pieredzi un apzināt administratīvo procedūru paraugpraksi, un tas, savukārt, ir sekmējis ES nodokļu tiesību aktu efektīvu ieviešanu un uzlabojis atbilstību.

Aptuveni 6,9 miljoni EUR tika atvēlēti kopīgai apmācībai nodokļu jomā. Lielāko daļu no “Fiscalis 2020” apmācību budžeta (4,7 miljonus EUR) piešķīra e-mācību moduļiem. Izmantojot šos moduļus, tika apmācītas 130 470 personas no nodokļu iestādēm un 941 938 papildu personas no uzņēmumiem un publiskām iestādēm. Tādējādi vienas apmācītas personas gadījumā apmācību moduļi izmaksā 4,9 EUR, kas ir ļoti zemas izmaksas. Nodokļu iestādes raksturoja e-mācības kā lietderīgas un rezultatīvas savu spēju uzlabošanā, kā arī noderīgas citām ieinteresētajām personām. Tika uzskatīts, ka citi “Fiscalis” apmācību pasākumi, kas notika projektu grupu vai spēju veidošanas pasākumu (jo īpaši IT apmācību) ietvaros, ir uzlabojuši to administratīvās spējas un sekmējuši nodokļu iestāžu koordināciju un sadarbību.